**A LEXUS A CHANTILLY ARTS & ELEGANCE RICHARD MILLE 2019 RENDEZVÉNYEN ÜNNEPLI 30. SZÜLETÉSNAPJÁT**

**Az idén június 30-án ötödik alkalommal jelentkező, nemzetközi hírnévnek örvendő Chantilly Arts & Elegance Richard Mille rendezvény ad otthont a Lexus márka 30. születésnapja előtt tisztelgő UX Art Car versenynek. A győztest a Chantilly-i látogatók választják ki a négy kortárs európai alkotóművész által benyújtott munkák közül. A rendezvény keretében megrendezésre kerülő Concours d’Élégance autós szépségversenyen egyébiránt részt vesz a Lexus LC Convertible Concept, ráadásul itt tartja európai premierjét a megújuló RX crossover is.**

A Lexus Európa egyik első számú automobil, művészeti és életmód luxuseseményén, a június 30-án megrendezendő Chantilly Arts & Elegance Richard Mille rendezvényen különleges prezentációkkal ünnepli alapításának 30. évfordulóját. Itt éri el csúcspontját a Lexus UX Art Car verseny, megcsodálható lesz az új LC Convertible Concept nyitott tetős kupétanulmány, valamint itt tartja európai premierjét a megújult RX szabadidőjármű. A Lexus a Párizstól 50 kilométerre fekvő, történelmi Château de Chantilly kastély birtokán idén már ötödik alkalommal jelentkező rendezvény hivatalos partnere. A nemzetközi hírnévnek örvendő, elegáns, történelmi hangulatú esemény a legkiválóbb veterán és modern járműveket, valamint tanulmányautókat vonultatja fel. A legszebb példányok versenyre is kelnek egymással, felvonulnak a „Világ legszebb autói”, továbbá árverés és számos egyéb program várja a látogatókat, akik együtt ünnepelhetik az „art de vivre à la Française”, azaz a francia életstílus esszenciáját. A fényűzés, a stílus és a kézművesség ünnepélye tökéletes helyszín a Lexus születésnapi megemlékezéséhez. A Lexus UX Art Car verseny végső győztesét a Chantillyba látogató több ezer vendég választhatja ki. Négy új kompakt crossover egyedi példánya között kell dönteniük, melyek mindegyike háromdimenziós festővászonként szolgált az alkotóművészek számára, akik az autó, illetve annak külső és belső formaterve által ihletett ötleteiket és érzelmeiket igyekeztek formába önteni. A verseny annak is kiváló példája, hogy a Lexus az autóiparon, az automobil világán túllépve olyan luxusmárkává nemesedett, amely az életstílus, a formatervezés és a kreativitás merőben új területeit igyekszik feltérképezni. A Lexus munkatársai köszöntik a vendégeket, bemutatják a versenyben lévő Art Carokat, és arra biztatják a látogatókat, hogy szavazzanak kedvencükre. A győztest a délután folyamán hirdeti ki Denis Brogniart, elismert francia újságíró és televíziós műsorvezető. A négy döntős pályamunka alkotói a következők: Ana Soler Baena, illetve Antoñito és Manolín Spanyolországból; a Leitmotiv kollektíva Franciaországból; valamint René Turrek Németországból. A művészekről és pályamunkáikról az alábbiakban részletesebben is olvashat.

**Lexus LC Convertible Concept**

A Lexus LC Convertible Concept – az LC zászlóshajó nyitott tetejű kivitelének formatanulmánya – a 2019-es Detroiti Autószalonon tartotta világpremierjét. A tanulmányautó minden részletében a „felülmúlhatatlan szépség” tematikáját követi, a szélvédő dőlésszögétől kezdve az ülések mögötti vízszintes felület lágy ívéig. Az autó részt vesz a Chantilly-i Concours d’Élégance szépségversenyen.

**Az új RX európai premierje**

A Chantilly Arts & Elegance Richard Mille ad otthont a megújult Lexus RX luxus-szabadidőjármű európai premierjének is. A külső stíluselemeiben módosított modell felfüggesztését és fékrendszerét érintő változtatások jobb rugózást és vezethetőséget, pontosabb és közvetlenebb kormányzást eredményeztek. Az új RX automatikus távolságifény-vezérlés rendszere emellett a világon elsőként alkalmazza a fejlett LED BladeScan technológiát. Az új RX mellett a látogatók szemügyre vehetik az új ES szedánt, az RC F Track Edition sportkupét, valamint a legendás és igen ritka Lexus LFA szupersportkocsit.

**Lexus UX Art Car verseny – döntős alkotóművészek és pályamunkáik**

Bluz - Ana Soler Baena

A Bluz láthatóvá teszi a láthatatlant, testet ölt és tapinthatóvá válik a fény. Az UX külső felületeit vektorként beborító világító rudak elhelyezkedésükkel hangsúlyozzák ki az autó kontúrjait. A rudak foszforeszkáló végét statikus fekete (UV-A) fény aktiválja. A fekete részekben elhelyezett kék lézer azt a hatást kelti, mintha az autó karaktervonalai által kijelölt irányokban végtelen hullámok fodrozódnának. A meleg fénybe borított utasteret áttetsző oxigénbuborékokra emlékeztető kristálygömbök töltik meg. A művész alkotása tehát nem annyira az UX testi valóját, mintsem az autó auráját változtatja meg. Ana Soler Baena korábbi alkotásai között olyan hatalmas installációkat találhatunk, amelyek betöltik a kiállítási teret: gömbfelhők, molekulaláncok, lebegő tárgyak és repülő alkalmatosságok – csupa olyan munka, amelyben maga a néző válik a főhőssé.

Gyorin Kozane (pikkelypáncél) - Antoñito és Manolín

A Gyorin Kozane, avagy pikkelypáncél a halak bőrét jelképező, kék és piros pikkelyekből álló, organikus rácsozat, amellyel gyakran találkozhatunk a japán képzőművészetekben és kultúrában. A rácsozat jelen esetben bio-epoxi gyantából készült, háromdimenziós szerkezet, amelyet úgy erősítettek fel az UX karosszériájára, mintha az kétdimenziós vászon volna. A szerkezet kettősségét és egymással kontrasztot alkotó jellemzőit ugyanaz az Engawa építészeti koncepció fogja egységbe, amely segítségével az UX tervezői folytonos átmenetet teremtettek a jármű külső felületei és belső tere között. Antoñito és Manolín – azaz Trini Salamanca és Pablo Párraga – autodidakta művészként kísérleti bútortárgyakat hoznak létre látszólag egyszerű totemek és geometrikus alakzatok segítségével. Székeik, öltözőasztalkáik és szobraik kifinomult brutalitásról tanúskodnak, szín- és anyagválasztásuk során a földet részesítik előnyben.

Leitmotiv UX Art Car - Leitmotiv

A Leitmotiv Chantilly-ban, a helyszínen dolgozva alakítja át az UX-et szobrászati installációvá. Mindegyik alkotóművész az autó egy adott részét felhasználva juttatja kifejezésre saját tehetségét és értelmezését, ezzel számtalan arcot és személyiséget kölcsönözve az UX-nek, az illusztratív, álomszerű megjelenéstől az absztrakton át a spontánig. A Leitmotiv három francia alkotóművész: Keim, Wozdat és Ygrek kollektívája. Mindhárman iparművészeti egyetemet végeztek, mindegyikük a városi festészet koncepciójának lelkes szószólója. Szakterületeik kiegészítik egymást, együttesen újfajta vizuális energiát kölcsönöznek alkotásaiknak.

A szamuráj útja - René Turrek

A Szamuráj útja című alkotásban René Turrek különböző színű és vastagságú, festékszóróval felvitt vonalakkal borította az UX utas felőli oldalát, ezzel jelképezve a Lexus márka erejét és modern technológiáit. Neonárnyalatok alkalmazásával olyan különleges effektusokat teremtett, amelyek attól függően változtatják megjelenésüket, hogy napfénynél vagy UV-fénynél nézzük-e azokat. A vezető oldalát díszítő vonalakban egy szamurájkard íve köszön vissza; a motívum hátteréül szolgáló szürke felület napfény vagy vakufény hatására ragyogó ezüstös fehérre vált. A németországi születésű Turrek graffitiművész, formatervező és úttörő, aki új festési, felületkezelési technikákat, valamint újfajta különleges effektusokat dolgozott ki. Az UX már a második Lexus autója: korábban, 2015-ben egy NX szabadidőjárművet alakított át műalkotássá az Osnabrücki Lexus Fórum felkérésére.

###

**További információ:**

**Varga Zsombor**

PR manager

Toyota Central Europe Kft.

Tel.: +36-70-4000-990

E-mail: zsombor.varga@toyota-ce.com